Letno poročilo o delu policije za leto 2024

POVZETEK

V letnem poročilu so navedeni značilnosti dela policije v letu 2024, njeno delo po delovnih področjih, kronološki pregled dogodkov in statistični podatki. Slednji so večinoma pridobljeni iz statistične aplikacije Statistika. Statistični podatki za vsa leta so praviloma zajeti v drugem februarskem ponedeljku, zato se lahko podatki za pretekla leta razlikujejo od istovrstnih podatkov v prejšnjih letnih poročilih. Poudarek je na gibanju pogostosti obravnavanih varnostnih dogodkov v daljšem obdobju (trend).

V letu 2024 se je policija spoprijemala **z varnostnimi izzivi**, kot so nasilje, še zlasti medvrstniško nasilje, nasilje v družini in izgredi na športnih prireditvah, začasni ponovni nadzor na notranjih mejah in nezakonite migracije. Varnost v lokalni skupnosti je bila v letu 2024 pogosto povezana z romsko tematiko, pa tudi s tujci kot storilci kaznivih dejanj. Že na začetku poletja je policija okrepila svoje aktivnosti v občinah, v katerih živi romska populacija, predvsem na območju jugovzhodne Slovenije. Obravnava romske tematike je sicer izrazito vseskupnostna naloga, ki je lahko uspešna le ob pravem dialogu vseh ter sodelovanju z lokalno in romsko skupnostjo. V letu 2024 je policija veliko pozornosti namenila letalski dejavnosti s projektom helikopterske nujne medicinske pomoči.

**Dobro policijsko delo** na različnih področjih – to izkazujejo statistični podatki na vseh glavnih področjih policijskega dela, kot so odkrivanje in preprečevanje kriminalitete, zagotavljanje prometne varnosti, javnega reda in varovanja državne meje – in večje zadovoljstvo javnosti z delom policije, so nekoliko zbledeli ob spopadanju z **očitki** o nepravilnostih delovanja Centra za varovanje in zaščito, pa tudi ob dvomih o zakonitosti imenovanja generalnega direktorja policije.

Na **kadrovsko-organizacijskem področju** je leto 2024 zaznamovala prenova plačnega sistema in predvsem nadaljnje zmanjševanje števila zaposlenih v policiji. Konec leta 2024 je bilo v policiji manj kot 8000 zaposlenih. Glede na gospodarske razmere v Sloveniji policija namreč deli usodo drugih s pomanjkanjem kadra, in to navkljub izvajanju ukrepov za privabljanje novih kandidatov za zaposlitev v skladu s Strategijo promocije policijskega poklica 2023–2025.

Velik poudarek je bil namenjen **interoperabilnosti informacijskih sistemov** na področju svobode, varnosti in pravice ter projektom v okviru ukrepa Digitalizacije notranje varnosti Načrta za okrevanje in odpornost. Ti projekti so: projekt TETRA, modernizacija računalniškega oblaka policije CEPIS, razvoj mobilne rešitve ePolicistNG in ABIS – sistem za avtomatsko primerjavo obrazov.

Državni zbor Republike Slovenije je 26. aprila 2024 sprejel **Resolucijo o nacionalnem programu preprečevanja in zatiranja kriminalitete za obdobje 2024–2028**. Resolucija utira pot k boljši varnosti posameznikov in je temeljno vodilo za oblikovanje nacionalne varnostne politike, ki jo oblikuje država. Resolucija obravnava ključna področja: preprečevanje nasilja, sovražni govor in širjenje sovraštva, gospodarsko kriminaliteto, področje javnega zdravja, informacijsko varnost in kibernetsko kriminaliteto, radikalizacijo, ekstremno nasilje in terorizem ter organizirano kriminaliteto.

Izvajanje **Resolucije o nacionalnem programu na področju prepovedanih drog 2023–2030**, ki je bila sprejeta julija 2023, je bilo operacionalizirano z dveletnim **akcijskim načrtom – za leti 2024 in 2025**.

**Protokol o obveščanju in ukrepanju v primeru groženj** v vzgojno-izobraževalnih zavodih je bil podpisan 14. junija 2024. Grožnje v vzgojno-izobraževalnih zavodih se delijo v tri kategorije v barvah semaforja glede na stopnjo tveganja. Za vsako od treh stopenj tveganja so določeni načini obveščanja. 17. decembra 2024 je bil podpisan tudi Protokol obveščanja in ukrepanja v primeru grožnje visokošolskim zavodom.

# *TEMELJNE DEJAVNOSTI*

# *Preprečevanje, odkrivanje in preiskovanje kriminalitete*

* Policija je v letu 2024 obravnavala **59.234 kaznivih dejanj**, za katera je vložila kazensko ovadbo ali poročilo v dopolnitev kazenske ovadbe (v nadaljnjem besedilu: kazniva dejanja), kar je **največ v zadnjih osmih letih** in nad desetletnim povprečjem, ki je 56.292. Preiskanost kaznivih dejanj je bila **51,4-odstotna**, v zadnjih **desetih letih** pa **50,8-odstotna**.
* **Nacionalni preiskovalni urad** je v letu 2024 obravnaval **73 kaznivih dejanj**. Delež preiskanih kaznivih dejanj je **98,6-odstoten**. V letu 2024 je Nacionalni preiskovalni urad vodil številne predkazenske postopke, v katerih je obravnaval tako gospodarska kazniva dejanja, odmevna tudi v javnosti (kršitve omejevalnih ukrepov, zloraba položaja pri nakupu nepremičnine za potrebe sodstva), kot tudi kazniva dejanja s področja organizirane kriminalitete, storjene v hudodelski združbi, kjer so bile hišne preiskave opravljene tako na podlagi analize SKY komunikacije kot tudi na podlagi določb Zakona o odvzemu premoženja nezakonitega izvora. Nacionalni preiskovalni urad je leto 2024 končal s preiskavo suma storitve kaznivega dejanja umora, kaznivega dejanja neupravičene proizvodnje prepovedanih drog in prometa z njimi ter kaznivega dejanja nedovoljene proizvodnje orožja ali eksploziva in prometa z njima, v kateri so preiskovalci na kraju umora 29. novembra 2024 opravili ogled, na podlagi ugotovitev tega ogleda in pridobljenih informacij ter izvedbe prikritih preiskovalnih ukrepov pa so v Ljubljani šest dni po umoru, 5. decembra, prijeli tri osumljene osebe. Poleg tega je Nacionalni preiskovalni urad v decembru podal kazensko ovadbo zoper zdravnika, ki je zlorabljal dano zaupanje in preprodajal zdravila, ki so škodljiva za zdravje, ukvarjal pa se je tudi s preprodajo prepovedanih drog.
* Obravnavanih je bilo **9855 kaznivih dejanj gospodarske kriminalitete**, **največ** v zadnjih **osmih letih** in nad desetletnim povprečjem, ki je 8900 obravnavanih kaznivih dejanj gospodarske kriminalitete. Med gospodarskimi kaznivimi dejanji so po številu v letu 2024 odstopale zlorabe položaja ali zaupanja pri gospodarski dejavnosti, poslovne goljufije, zlorabe negotovinskega plačilnega sredstva in pranja denarja.
* **Delež gospodarske škode** v celotni škodi, povzročeni s kaznivimi dejanji, je bil v letu 2024 **38,7-odstoten**, kar je **najmanjši** delež v zadnjih **desetih letih.** Največ škode je bilo povzročene z zlorabami položaja ali zaupanja pri gospodarski dejavnosti, goljufijami in tudi preslepitvami pri pridobitvi posojila ali ugodnosti.
* Izvedenih je bilo **349 finančnih preiskav** po Zakonu o kazenskem postopku, kar je **najmanj** v zadnjih **sedmih letih** in **pod** desetletnim povprečjem, ki je 389 finančnih preiskav. Večja nihanja pri višini ugotovljene škode in višini premoženjske koristi so posledica obravnave posameznih primerov z izjemno visokimi škodami oziroma pridobljenimi koristmi, zaključene dokončane v letih 2017–2021.
* Policija je v letu 2024 z lastno dejavnostjoodkrila **81,6 odstotka** vseh obravnavanih **korupcijskih** kaznivih dejanjin **69 odstotkov** kaznivih dejanj **z elementi korupcije**. Vseh korupcijskih kaznivih dejanj je bilo **98**, kar je **pod** desetletnim povprečjem, ki je 155 kaznivih dejanj. Policisti so obravnavali **604** kazniva dejanja **z elementi korupcije**, kar je **štirikratnik** desetletnega povprečja, ki je 151 kaznivih dejanj.
* Kaznivih dejanj **splošne kriminalitete** je bilo v letu 2024 **49.379**, kar je **nad** desetletnim povprečjem, ki je 47.393 kaznivih dejanj.
* Med kaznivimi dejanji splošne kriminalitete je bilo **največ, 36.268** kaznivih dejanj **premoženjske kriminalitete**, kar je **največ** v zadnjih **petih letih**. Povprečje zadnjih petih let je 31.624 kaznivih dejanj. **Preiskanost** teh kaznivih dejanj je bila **31,6-odstotna**, kar je na ravni preteklih let. Policija je obravnavala **230 ropov**, kar je **nad** petletnim povprečjem, ki je 186 ropov. Več je bilo tudi goljufij in tatvin (pozitivni trend).
* Policija je obravnavala **1807** kaznivih dejanj **zoper življenje in telo**, kar je **nad** petletnim povprečjem, ki je 1510 kaznivih dejanj.
* Obravnavanih je bilo **623** kaznivih dejanj **zoper spolno nedotakljivost**, kar je **največ** v zadnjih **petih letih**. **Preiskanost** takih kaznivih dejanj je bila **87,3-odstotna**. Med njimi je bilo – največ v zadnjih petih letih – kar **248** kaznivih dejanj **prikazovanja, izdelave, posesti in posredovanja pornografskega gradiva**; večino teh je policija zaznala z lastno dejavnostjo.
* Kaznivih dejanj **zoper zakonsko zvezo, družino in otroke** je policija obravnavala **3172**, največ v zadnjih petih letih in **nad** petletnim povprečjem, ki je 2851. Prevladovala so kazniva dejanja nasilja v družini ter zanemarjanja mladoletne osebe in surovega ravnanja.
* V letu 2023 je bil delež **mladoletniške kriminalitet**e med obravnavano kriminaliteto **2,9‑odstoten**, enako kot leta 2023, kar je najvišji delež v zadnjih desetih letih, in sicer je policija obravnavala **1715** mladoletniških kaznivih dejanj, kar je **nad** desetletnim povprečjem, ki je 1348. Med mladoletniškimi kaznivimi dejanji je treba opozoriti na **nasilništvo**, katerega število se je v petih letih podvojilo. Podobno velja tudi za **lahke telesne poškodbe**, ki so jih povzročili mladoletniki. Tako pri nasilništvu kot pri lahkih telesnih poškodbah gre pogosto za **medvrstniško nasilje**.
* Število v letu 2024 obravnavanih kaznivih dejanj z izpolnjenimi merili **organizirane kriminalitete** je bilo **na ravni** desetletnega povprečja, ki je 570. Med **591** kaznivimi dejanji organizirane kriminalitete so prevladovala kazniva dejanja prepovedanega prehajanja meje ali ozemlja države ter neupravičene proizvodnje prepovedanih drog, nedovoljenih snovi in postopkov v športu in predhodnih sestavin za izdelavo prepovedanih drog in prometa z njimi.
* Kaznivih dejanj **prepovedanega prehajanja meje ali ozemlja države** je bilo **550**, kar je **nad** petletnim povprečjem, ki je 463.
* V letu 2024 je policija obravnavala **25** kaznivih dejanj **trgovine z ljudmi**, kar je posledica izvedenih preiskav z uporabo prikritih preiskovalnih ukrepov, in **24** kaznivih **dejanj zlorabe prostitucije**. Število obravnavanih kaznivih dejanj je posledica proaktivnosti policije, ki je usmerjena v prepoznavo žrtev, in tudi uporabe prikritih preiskovalnih ukrepov.
* V letu 2024 je policija **prvič** obravnavala **štirimestno število** kaznivih dejanj **napadov na informacijske sisteme**, in sicer **1346**, kar je trikratnik povprečja zadnjih petih let, ki je 429.

# *Vzdrževanje javnega reda ter zagotavljanje splošne varnosti ljudi in premoženja*

* V letu 2024 je bilo več **javnih prireditev** in posledično je policija opravila več varovanj, in sicer **3.557**, **največ** v zadnjih **petih letih**, vendar še vedno manj kot pred epidemijo, ko je v obdobju 2015–2019 varovala povprečno 4204 javne prireditve letno. Največ aktivnosti na tem področju je policija **namenila nogometnim tekmam** v prvi slovenski nogometni ligi, kvalifikacijskim nogometnim tekmam za evropska klubska tekmovanja, v katerih so nastopali nogometni klubi Maribor, Celje in Olimpija, ter nogometnim tekmam v Konferenčni ligi 2025, kamor sta se uvrstila nogometna kluba Celje in Olimpija. Na teh tekmah je prihajalo tudi do hujših kršitev javnega reda, izstopala pa je **hujša kršitev javnega reda 18. februarja 2024** **v prvi slovenski nogometni ligi** na tekmi **med Muro in Mariborom**, ko je močnejši pirotehnični izdelek poškodoval šest oseb.
* Policija je **analizirala varovanja športnih prireditev**, na katerih so bile ugotovljene **hujše kršitve javnega reda**. Analize so pokazale, da je eden glavnih razlogov za hujše kršitve na športnih prireditvah, ko organizatorju z ukrepi ne uspe preprečiti vnosa pirotehničnih izdelkov na športne prireditve, ob uporabi teh izdelkov pa prihaja do telesnih poškodb, poškodovanj infrastrukture stadiona in tudi prekinitev tekem. Ob ukrepanju policistov zoper kršitelje se ti pogosto upirajo in morajo policisti zoper njih uporabiti prisilna sredstva.
* Policija je v letu 2024 opravila tudi **214 varovanj javnih shodov**. Manj jih je v zadnjih desetih letih varovala le v letu 2022, in sicer 155, ter v letu 2023, ko je opravila 168 varovanj javnih shodov.
* Policija je leta 2024 obravnavala **30.288 kršitev predpisov o javnem redu**, **najmanj** v zadnjih **desetih letih** in **pod** desetletnim povprečjem, ki je 33.682 kršitev.
* Evidentiranih je bilo **14.796 kršitev Zakona o varstvu javnega reda in miru, najmanj** v zadnjih **desetih letih** in **pod** desetletnim povprečjem, ki je 18.112 takšnih kršitev na leto. Na število kršitev je po oceni policije vplivalo tudi njeno ciljno usmerjeno delo v varnostno obremenjenih območjih.
* Med kršitvami zakonodaje s področja javnega reda je bilo v letu 2024 **največ, 48,9 odstotka** kršitev Zakona o varstvu javnega reda in miru. Sledile so kršitve Zakona o proizvodnji in prometu s prepovedanimi drogami z **10,8-odstotnim deležem**, Zakona o osebni izkaznici s **7‑odstotnim deležem**, Zakona o prijavi prebivališča s **6,4-odstotnim deležem** in Zakona o zaščiti živali s **5,7-odstotnim deležem**.

# *Zagotavljanje varnosti cestnega prometa*

* Policija je v letu 2024 obravnavala **20.233 prometnih nesreč**, v katerih je **umrlo 68 oseb**, **953** je bilo **hudo** telesno poškodovanih, **6441** pa **lahko**. Ciljno število umrlih za leto 2024, določeno v Resoluciji nacionalnega programa varnosti cestnega prometa za obdobje 2023–2030, ni bilo preseženo.
* **Delež alkoholiziranih povzročiteljev** prometnih nesreč **s smrtnim izidom** je bil v letu 2024 **28,3-odstoten**; je med nižjimi v zadnjih desetih letih, vendar v zadnjih dveh letih znova narašča.
* V letu 2024 so policisti obravnavali **332.158** kršitev **cestnoprometnih predpisov**, največ, **288.131** kršitev Zakona o pravilih cestnega prometa.

# *Nadzor državne meje in izvajanje predpisov o tujcih*

* Na delo policije je v letu 2024 bistveno vplivala uvedba **začasnega ponovnega nadzora na notranji kopenski meji** s Hrvaško in Madžarsko.
* V letu 2024 so policisti obravnavali **8727** kršitev **Zakona o tujcih**, kar je **na ravni leta 2023**, vendar veliko **pod desetletnim povprečjem**, ki je 12.892. Zmanjševanje števila kršitev Zakona o tujcih v zadnjih dveh letih je posledica **velikega števila izraženih namer** podaje prošnje za mednarodno zaščito med nezakonitimi migranti.
* V letu 2024 so policisti obravnavali **46.209** oseb zaradi **nedovoljenega vstopa na notranjih mejah**, v letu 2023 pa 60.596 oseb; od tega veliko večino na notranji meji s Hrvaško. Z vstopom Republike Hrvaške v schengensko območje se je namreč problematika nedovoljenih prehodov zunanje kopenske schengenske meje preoblikovala v problematiko nedovoljenih vstopov v Slovenijo na notranjih mejah.
* V letu 2024 je policija izvedla **8097** **postopkov z izravnalnimi ukrepi zoper 9990 oseb**; **bistveno manj glede na leto 2023** zaradi spremembe narave dela. Kadrovska zasedba za izvajanje izravnalnih ukrepov je bila namreč uporabljena za izvajanje začasnega nadzora na notranjih mejah.
* V letu 2024 se je zmanjševanje števila tujcev, ki so jih **slovenski policisti predali varnostnim organom sosednjih držav**, nadaljevalo (negativni trend od leta 2019). V letu 2024 so policisti tujim varnostnim organom vrnili **144 oseb, najmanj** v zadnjih **desetih letih**. Velika večina v letu 2024 obravnavanih tujcev zaradi nedovoljenega vstopa je izrazila namero za vložitev prošnje za mednarodno zaščito, ki so jo nato pogosto zlorabili. V zadnjih treh letih se zmanjšuje tudi število oseb, ki so jih tuji varnostni organi vrnili slovenskim policistom.
* Zmanjšanje je opazno tudi pri izdaji **odločb o vrnitvi**. V letu 2024 je bilo izdanih **98** odločb brez določenega roka za prostovoljni odhod, **najmanj** v zadnjih **desetih letih**, in **774** odločb z določenim rokom za prostovoljni odhod, **manj** je bilo izdanih **le leta 2015**.
* Manj nastanjenih tujcev v Centru za tujce v letu 2024 je moč pripisati več dejavnikom, med drugim spremembi postopkov na meji in načinu obravnave tujcev. Najbolj se je zmanjšalo število nastanitev zaradi vračanja tujcev na podlagi mednarodnih sporazumov ali pogodb s sosednjimi varnostnimi organi. Nastanjeni tujci so bili večinoma iz balkanskih držav in iz držav severne Afrike. V letu 2024 je bilo **v Centru za tujce nastanjenih 216 tujcev,** v letu 2023 pa 292.

# *Postopki policije po Zakonu o prekrških in vložena pravna sredstva*

* Policisti so v letu 2024 na podlagi Zakona o prekrških izvedli **334.476 postopkov**. Med njimi je bilo **največ izdanih plačilnih nalogov**, in sicer 233.270. Največ opozoril je bilo izrečenih kršiteljem predpisov s področja prometne zakonodaje. **Delež opozoril** je bil v letu 2024 **17,5‑odsoten**, v letu 2023 pa 20,5-odstoten.
* **Delež skupno vloženih pravnih sredstev** (zoper obvestilo o prekršku, plačilni nalog in odločbo v hitrem postopku z obrazložitvijo) je bil tako v letu 2023 kot v letu 2024 **2,2-odstoten**.

# *Varovanje določenih oseb in objektov*

* V letu 2024 je bilo opravljenih **170** **varovanj obiskov v tujini**, v letu 2023 pa 153.
* V skladu z **10. členom Uredbe o varovanju določenih oseb, prostorov, objektov in okolišev objektov,** ki jih varuje policija, je bilo na novo uvedenih šest varovanj, pet pa se jih je nadaljevalo iz leta 2023. Center za varovanje in zaščito od februarja leta 2022 varuje veleposlanika Republike Slovenije v Ukrajini, dva sodnika v kazenski zadevi in štiri specializirane državne tožilce. Zaradi ogroženosti enega od sodnikov so se varovale tudi obravnave v kazenski zadevi na Gospodarskem razstavišču.
* Zaradi velikega interesa javnosti je bila sredi decembra 2024 umaknjena stopnja tajnosti s končnega poročila o **izrednem nadzoru nad izvajanjem nalog in pooblastil v Centru za varovanje in zaščito**. Nadzor je razkril **številne sistemske in posamezne pomanjkljivosti**, ki so skozi leta povzročale nezadovoljstvo in notranje napetosti; to je v zadnjem času privedlo do večjih težav, ki jih ni več mogoče prezreti, pa čeprav je bila enota od leta 2012 deležna več nadzorov. Te nepravilnosti terjajo temeljit premislek o nadaljnji organizaciji in delovanju policijske enote. Minister je policiji tudi naložil vzpostavitev ustreznega nadzornega mehanizma nad upravljanjem in zaščito videonadzornih sistemov, ki so v lasti policije in so pri varovanih osebah.

# *DRUGE DEJAVNOSTI*

* Policisti so izvedli **15.766** dejavnosti s področja **preventivnega in policijskega dela v skupnosti** (pozitivni trend), kar je **nad** petletnim (12.705) in desetletnim povprečjem (12.141).
* **Delo policije v večkulturni družbi** je bilo usmerjeno zlasti v izvajanje nalog v romski skupnosti ter ozaveščanje in usposabljanje policistov ter drugih javnih uslužbencev za boljše delo s pripadniki večkulturnih skupnosti. Policija je sodelovala in se sestala tudi s predstavniki civilnih iniciativ jugovzhodne Slovenije in z nekaterimi župani občin, na območju katerih so romska naselja. Policisti so v romski skupnosti v letu 2024 izvedli **532** **preventivnih aktivnosti** (v letu 2023 501, v letu 2022 487, v letu 2021 350 in v letu 2020 251). Na podlagi **Akcijskega načrta** za vzdrževanje javnega reda in miru na območjih z večetnično skupnostjo pa je bilo v letu 2024 opravljenih še **7275 preventivnih dejavnosti**.
* Osem operativno-komunikacijskih centrov (OKC) policijskih uprav je v letu 2024 prejelo **533.201 klic** na **interventno številko 113**, kar je **nad** desetletnim povprečjem, ki je 508.845 klicev. **Interventnih dogodkov** (dogodkov, ki zahtevajo prihod policije) je bilo 219.088, kar je **nad** desetletnim povprečjem, ki je 191.421. **Število nujnih interventnih dogodkov**, v letu 2024 jih je bilo **5761**, je bilo **pod** desetletnim povprečjem, ki je 6199.
* **Nacionalni forenzični laboratorij** je v letu 2024 prejel **7440 zadev**, **največ** v zadnjih **desetih letih**. Opravil je **64.574** instrumentalnih analiz, v zadnjih desetih letih jih je **več** opravil **le leta 2017**. **Število procesiranih vzorcev** pa se je v zadnjih desetih letih **podvojilo**.
* Pri zaprosilih za **preiskave na oddelkih za kriminalistično tehniko** je treba poudariti vnovično **naraščanje** števila zaprosil za večino predmetov preiskav oziroma sledi. Pozitivni trend je pri številu zaprosil **za DNK preiskave**. Od leta 2015, ko jih je bilo 2093, je to število naraslo na **4303**, **največ** v zadnjih **desetih letih**. Število identificiranih sledi ter število zaprosil za preiskavo drog in sorodnih snovi pa je na ravni desetletnega povprečja.
* Na področju **raziskovalne dejavnosti** v policiji je bilo načrtovanih in izvedenih več raziskav. Končana je bila prva raziskava v sklopu petih z naslovom **Socialna (organizacijska) klima v policiji**. S posodobljenim merskim instrumentom je bila maja 2024 izvedena javnomnenjska raziskava **Ocene in stališča prebivalcev Slovenije o delu policije 2024**. Izvedena in končana je bila še **anketa o zaposlitvenih možnostih** in s tem končana raziskava o motivacijskih dejavnikih za zaposlitev v policiji. Ugotovitve raziskave **Nekateri vidiki organizacijskega življenja v policiji: razlike med spoloma**, predvsem tiste, ki so se vsebinsko nanašale na udeležbo v mednarodnih civilnih misijah, so bile decembra 2024 **predstavljene** na dvostranskih tematskih posvetovanjih Slovenije z Norveško in v okviru regionalnega dogodka o ženskah, miru in varnosti.
* V letu 2024 je potekalo tudi delo **v dveh ciljnih raziskovalnih programih**, ki jih je policija sofinancirala, in sicer v Razvoju programske podpore procesu usposabljanja strokovnjakov za opravljanje zahtevnih razgovorov z otroki in v projektu MONSOON – Razvoj modela in prototipa tehnične rešitve za obvladovanje varnostnih pojavov na lokalni ravni.
* V skladu s pravili za izvajanje nadzora je policija v letu 2024 skupno opravila **348 nadzorov** (v letu 2023 411), kar je **na ravni** desetletnega povprečja, ki je 351 nadzorov. Največ nepravilnosti in pomanjkljivosti je bilo ugotovljenih na področju odkrivanja in preiskovanja kriminalitete.
* **Direktorat za policijo in druge varnostne naloge** Ministrstva za notranje zadeve Republike Slovenije je policijo seznanil z ugotovitvami nadzorov, in sicer s ponovnim nadzorom nad postopki policije pri preučitvi zakonitosti in strokovnosti uporabe ukrepa; izrednim nadzorom nad delom policije v zvezi z grožnjo mogočega nasilja v šolah; rednim nadzorom nad postopki policije pri uporabi prisilnih sredstev za prisilno ustavljanje prevoznih sredstev in izrednim nadzorom nad izvajanjem policijskih nalog in pooblastil v Centru za varovanje in zaščito.
* Zaradi kaznivih dejanj, preprečitve nadaljnjega izvajanja prekrškov ali drugih razlogov so policisti v letu 2024 **pridržali, zadržali ali privedli** **6279 oseb**, **manj** so jih v zadnjih **petih letih** pridržali, zadržali ali privedli **le leta 2023**. Število se je, glede na večletno povprečje, **zmanjšalo zaradi** manj zadržanih do 48 ur zaradi izročitve osebe tujim varnostnim organom oziroma sprejema osebe od tujih varnostnih organov po četrti alineji prvega odstavka 64. člena Zakona o nalogah in pooblastilih policije in manjšega števila odrejenih zadržanj po 32. členu Zakona o nadzoru državne meje zaradi vstopa Hrvaške v schengensko območje 1. januarja 2023. Tudi po znova uvedenem začasnem nadzoru (ukrep nadzora na notranji kopenski meji s Hrvaško in Madžarsko je Vlada Republike Slovenije uvedla 21. oktobra 2023 in ga nato podaljševala) se številke niso vrnile na raven pred vstopom Hrvaške v schengensko območje.
* V letu 2024 so policisti v 3861 primerih **zoper 4069 posameznikov** **prisilna sredstva** uporabili **8530-krat**, kar je **največkrat** v zadnjih **desetih letih**. Po oceni policije je to posledica tudi **mnogo več policijskih postopkov** zaradi sumov kaznivega dejanja prepovedanega prehajanja meje ali ozemlja države ter prekrškov zaradi nedovoljenega vstopa v Slovenijo (na notranjih mejah). Navedenih kaznivih dejanj je bilo v letu 2024 554; petletno povprečje je 463. Policisti so v letu 2024 zaradi nedovoljenega vstopa v Slovenijo na notranjih mejah obravnavali 46.209 oseb (storilcev prekrškov).
* **Strelnega orožja** policisti v zadnjih dveh letih **niso uporabili**; niti **niso izstrelili opozorilnega strela**, ki se ne šteje za uporabo strelnega orožja.
* **Pri uporabi prisilnih sredstev zoper posameznike** je **telesne poškodbe** utrpelo **56 kršiteljev**, kar je **nad** desetletnim povprečjem, ki je 54 poškodovanih kršiteljev na leto. V letu 2024 se je v postopkih uporabe prisilnih sredstev poškodovalo **88 policistov**, kar je **nad** desetletnim povprečjem, ki je 74 poškodovanih policistov letno.
* Policisti so **prisilna sredstva** uporabili tudi **zoper množico**, in sicer so v desetih primerih uporabili 13 prisilnih sredstev zoper množico. Zoper množico so policisti šestkrat uporabili telesno silo, štirikrat plinski razpršilec, dvakrat službenega psa in enkrat palico.
* V letu 2024 je bilo **vloženih** **514 pritožb** zoper delo policistov, kar je nekoliko **nad** povprečjem zadnjih petih let, ki je 493 pritožb. **Rešenih** je bilo **499 pritožb**. Najpogostejši pritožbeni razlogi so bili očitki o neprimerni komunikaciji, uporabi policijskih pooblastil, neukrepanje, najmanj pogoste pa so bile pritožbe zaradi uporabe prisilnih sredstev.
* Policija je v obravnavo Oddelku za preiskovanje in pregon uradnih oseb s posebnimi pooblastili Specializiranega državnega tožilstva Republike Slovenije odstopila **99 prijav** o ugotovljenih razlogih za sum, da je **112 uradnih oseb**, zaposlenih v policiji, storilo **kaznivo dejanje, za katero se storilec preganja po uradni dolžnosti**. V letu 2023 je bilo takšnih prijav 132, in sicer zoper 136 uradnih oseb.
* Policija je obravnavala odklonska ravnanja uslužbencev policije in tveganja za notranjo varnost v **733 notranjevarnostnih preiskavah**.
* **Kibernetski napadi** so bili tudi v letu 2024 pogostejši, zato je policija na področju informacijsko-telekomunikacijske dejavnosti izvajala nujno potrebne ukrepe za izboljšanje lastne kibernetske varnosti z vpeljavo primerne kibernetske obrambne strategije in tudi ozaveščala vse zaposlene v policiji o prepoznavanju kibernetskih groženj.
* V sodelovanju z Javno agencijo za civilno letalstvo Republike Slovenije in Ministrstvom za infrastrukturo Republike Slovenije so bili pripravljeni normativni dokumenti za področje **brezpilotnih zrakoplovov**. Posebna delovna skupina je pripravila strategijo na področju protidronske elektronske zaščite.
* V letu 2024 je na **višješolskem študijskem programu policist** diplomiralo **291** študentov. Za izvedbo rednega in izrednega študija po višješolskem študijskem programu policist je imelo konec leta 2024 naziv predavatelj višje šole **54 predavateljev**, od tega jih je 32 zaposlenih na Višji policijski šoli. Program je neposredno izvajalo 44 predavateljev.
* V letu 2024 je bilo skupno izvedenih **747 usposabljanj**, med katerimi prednjačijo usposabljanja na področju splošnih policijskih nalog in specialnosti. Usposabljanj se je skupno udeležilo **18.392 udeležencev**.
* Policija je bila v drugi polovici leta 2023 vpisana v register izvajalcev postopkov za ugotavljanje in potrjevanje **nacionalnih poklicnih kvalifikacij za poklicno kvalifikacijo policist/policistka**. Sistem preverjanj in potrjevanj nacionalne poklicne kvalifikacije policist/policistka je bil v policiji vzpostavljen junija 2024. V letu 2024 je certifikat o nacionalni poklicni kvalifikaciji policist/policistka pridobilo **32** posameznikov.
* V policiji je bilo na dan 31. decembra 2024 **zasedenih 7899 delovnih mest** (konec leta 2023 8162), **manj** kot je za leto 2024 dovoljeval kadrovski načrt (8239). Od 7899 zasedenih delovnih mest jih je bilo **na regionalni in lokalni ravni zasedenih 6023**. **Povprečna starost** zaposlenih se je v desetih letih povečala s 40,7 na **44,4 leta**. V letu 2024 se je **negativna fluktuacija** nadaljevala, policijo je zapustilo 574 zaposlenih, v policiji pa se je zaposlilo 360 oseb. Največ prenehanj delovnih razmerij je bilo zaradi **upokojitve**, in sicer **57,3 odstotka**, v letu 2023 je bil ta delež 53,3-odstoten.
* Na dan 31. decembra 2024 je bilo **porabljenih** **456.809.249 evrov** ali 94,7 odstotka (na dan 31. decembra 2023 pa 491.769.424 evrov ali 94,4 odstotka) vseh sredstev veljavnega proračuna policije. Med slabimi 4 milijoni evrov, porabljenimi za investicije (integralna sredstva) v letu 2024, je bilo največ finančnih sredstev namenjenih za **nakup opreme za kriminalistično policijo** v skupni vrednosti **1,4 milijona evrov** in **informacijsko-telekomunikacijsko opremo** v vrednosti **1,2 milijona evrov**. Med večjimi nabavami opreme v letu 2024, ki so bremenili materialne stroške, pa so bili še: **osebna oprema policistov** v vrednosti 2,8 milijona evrov, **zaščitna oprema** v vrednosti 1,1 milijona evrov ter **orožje, strelivo in plinska sredstva** (med drugim prvič tudi za nakup nizkotoksičnega streliva za vadbeno streljanje na zaprtih streliščih) v vrednosti slabih pol milijona evrov. Po nekaj letih zniževanja povprečne starosti vozil se je ta leta 2024 znova povečala na 6,6 leta.